**PREDKLADACIA SPRÁVA**

Ministerstvo spravodlivosti Slovenskej republiky predkladá do medzirezortného pripomienkového konania návrh zákona o obchodnom registri a o zmene a doplnení niektorých zákonov (zákon o obchodnom registri) (ďalej len „návrh zákona“).

Návrh zákona bol vypracovaný na základe Plánu legislatívnych úloh vlády Slovenskej republiky na rok 2024, pričom sa ním súčasne napĺňa Programové vyhlásenie vlády Slovenskej republiky na IX. volebné obdobie.

Cieľom návrhu zákona je snaha o vytvorenie komplexného hmotnoprávneho a procesnoprávneho prístupu v úprave vedenia obchodného registra tak, aby sa v jednom právnom predpise sústredila prevažná časť množiny pravidiel, ktoré sú aktuálne parciálne upravené v rôznych právnych predpisoch a zároveň pripraviť podklad pre nový informačný systém obchodného registra.

Návrh zákona reflektuje na vývoj digitalizácie v technickej aj legislatívnej oblasti, a to za súčasného dôrazu na čistotu, dôveryhodnosť a aktuálnosť údajov v obchodnom registri ako zásadného cieľa navrhovanej úpravy.

Návrh zákona má za cieľ znížiť administratívnu záťaž podnikateľov:

* zavedením právnej záväznosti údajov zverejnených online –– bez potreby preukazovať údaje v obchodnom styku,
* zabezpečením referencovania údajov širšími možnosťami prepojenia s ostatnými registrami,
* umožnením rezervácie obchodného mena spoločnosti s cieľom umožnenia budovania podnikateľskej značky a identity,
* umožnením súčasného získania živnostenského oprávnenia pre vybrané predmety podnikania a to pre všetky právne formy ich registráciou do obchodného registra,
* rozšírením možnosti vykonávať zápisy registrátorom (notárom) na všetky druhy zápisov prvozápisy všetkých právnych foriem spoločností a vykonávanie zmien v nich (zrýchlenie zápisu, rozšírenie počtu registračných miest pre podnikateľov)
* postavením na jednu úroveň notárskej zápisnice o právnom úkone a zmluvy autorizovanej advokátom v prípade, ak je požadovaná ako zápisový podklad pri registrácii.

Všetky zápisy v súčasnosti obsiahnuté v obchodnom registri zostávajú v platnosti, a to bez potreby ich doplnenia či úpravy.

Návrh zákona ďalej zavádza:

* postupné zavedenie registrácie (prvozápisy a zápisy zmien všetkých právnych foriem obchodných spoločností a iných zapisovaných osôb) do obchodného registra len notármi – registrátormi – s cieľom odbremenenia kapacít súdov pre iné potreby (vykonávanie výmazov zapísaných osôb ostáva na registrových súdoch),
* preventívnu kontrolu zakladateľských dokumentov obchodných spoločností s cieľom zabezpečiť lepšiu dôveryhodnosť údajov v obchodnom registri,
* vypracúvanie dodatkov k spoločenskej zmluve (spoločnosť s ručením obmedzeným) a stanovám (akciová spoločnosť) vo forme notárskej zápisnice s cieľom zlepšenia právnej istoty,
* s cieľom predchádzania pokútnictvu možnosť
	+ zastúpenia pri registrácii len notárom, advokátom alebo zamestnancom zapísanej osoby,
	+ zastúpenia pri registrácii len notárom, advokátom v prípade, ak zákon predpokladá vyhotovenie formy notárskej zápisnice alebo zmluvy autorizovanej advokátom.

Návrhom zákona sa má v plnom rozsahu nahradiť v súčasnosti platný a účinný zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov (ďalej len „zákon o obchodom registri“), ktorý sa navrhuje zrušiť. Návrhom zákona sa transponujú ustanovenia tých právne záväzných aktov Európskej únie, ktoré sú v súčasnosti prebraté ustanoveniami zákona o obchodnom registri.

Návrh zákona je v súlade s Európskou chartou miestnej samosprávy.